KIRJALLINEN KYSYMYS E-2418/02 esittäjä(t): Caroline Jackson (PPE-DE) komissiolle. EU:n pakkausmerkintöjä koskevan lainsäädännön noudattaminen Alankomaissa.



Virallinen lehti nro 028 E , 06/02/2003 s. 0234 - 0235



KIRJALLINEN KYSYMYS E-2418/02 esittäjä(t): Caroline Jackson (PPE-DE) komissiolle (14. elokuuta 2002) Aihe: EU:n pakkausmerkintöjä koskevan lainsäädännön noudattaminen Alankomaissa Ovatko Alankomaiden viranomaisten toimenpiteet komission mielestä riittäviä varmistamaan, että kanan rintapalat, joihin on lisätty vettä tai joihin on lisätty vettä ja eläin- tai kasvisproteiineja ja joita viedään Yhdistyneeseen kuningaskuntaan, on merkitty oikein EU:n pakkausmerkintöjä koskevan lainsäädännön mukaisesti? David Byrnen komission puolesta antama vastaus (9. lokakuuta 2002) Komissio sai toukokuussa 2002 kuulla Irlannin elintarviketurvallisuusviranomaisilta, että kanafileiksi merkityt, Alankomaissa valmistetut ja Irlannin markkinoille saatetut tuotteet eivät monilta osin täyttäneet yhteisön vaatimuksia. Komissio kirjoitti 7. kesäkuuta 2002 toimivaltaisille Alankomaiden ministereille pyytääkseen heitä toteuttamaan viipymättä kaikki tarvittavat toimenpiteet sen varmistamiseksi, että kyseiset tuotteet täyttävät kaikki yhteisön vaatimukset. Alankomaiden viranomaiset ilmoittivat myöhemmin elintarvikeketjua ja eläinten terveyttä käsittelevän pysyvän komitean kokouksessa komissiolle ja jäsenvaltioille toteuttamistaan toimenpiteistä. 1. Komissio katsoo, että näiden tuotteiden pakkausmerkinnöissä rikottiin selvästi elintarvikkeiden pakkausmerkintöjä koskevaa yhteisön lainsäädäntöä(1). Kyseiset kanafileet oli jalostettu lisäämällä kanaan proteiineja, vettä ja muita ainesosia, eikä niitä näin ollen voida nimittää kanafileiksi, koska tätä nimitystä voidaan käyttää vain tuoreesta siipikarjanlihasta(2). Tuotteeseen lisättyjä proteiineja ja vettä tai tuotteen lihapitoisuutta ei aina ollut ilmoitettu tai ne oli merkitty väärin. Yhteisön lainsäädännössä ei kielletä proteiinien (naudan ja sian proteiinit mukaan luettuina) lisäämistä tuoreeseen siipikarjanlihaan raakalihavalmisteen aikaansaamiseksi edellyttäen, että - ei ole olemassa mitään lainsäädännöllisiä vaatimuksia, joissa nimenomaisesti kielletään niiden käyttö tämäntyyppisissä tuotteissa - lisätyt proteiinit kelpaavat ihmisravinnoksi - proteiinit on mainittu pakkausmerkinnöissä ainesosien merkintöjä koskevien säännösten mukaisesti. Komissio katsoo, että tässä kanafileisiin liittyvässä asiassa on ensisijaisesti rikottu elintarvikkeiden merkintöjä koskevaa lainsäädäntöä. Asia kuuluu näin ollen voimassa olevan yhteisön lainsäädännön täytäntöönpanon ja valvonnan piiriin. Alankomaiden viranomaiset ovat sitoutuneet toteuttamaan tarvittavat toimet varmistaakseen, että edellä mainitut edellytykset täyttyvät, ja ilmoittamaan määräajoin komissiolle ja muille jäsenvaltioille näiden toimenpiteiden tuloksista. 2. Alankomaiden viranomaisten toteuttamien toimenpiteiden seuranta Alankomaiden viranomaiset ilmoittivat 12. heinäkuuta 2002 antamassaan vastauksessa komissiolle niistä toimenpiteistä, joihin ne ovat ryhtyneet kyseisten tuotteiden tarkastusten ja analyysien jälkeen. Pakkausmerkintöjä koskevat toimenpiteet, erityisesti tuotteen nimi, ainesosaluettelo ja lihapitoisuus, näyttävät sopivilta keinoilta antaa kuluttajille riittävät tiedot tuotteiden todellisesta luonteesta ja koostumuksesta. Alankomaiden viranomaiset ovat lisäksi alkaneet määräajoin tehdä virallisia tarkastuksia selvittääkseen Alankomaissa toimivien yritysten valmistamien kanafileiden soveltuvuutta ja turvallisuutta ja sitoutuneet raportoimaan tuloksistaan. Komissio seuraa toteutettujen toimenpiteiden tehokkuutta ja tarkastelee tilannetta asiaan liittyvissä komiteoissa. (1) Euroopan parlamentin ja neuvoston direktiivi 2000/13/EY, annettu 20. maaliskuuta 2000, myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä, EYVL L 109, 6.5.2000. (2) Neuvoston asetus (ETY) N:o 1906/90, annettu 26. kesäkuuta 1990, tietyistä siipikarjan kaupan pitämisen vaatimuksista, EYVL L 173, 6.7.1990, ja komission asetus (ETY) N:o 1538/91, annettu 5. kesäkuuta 1991, asetuksen (ETY) N:o 1906/90 soveltamista koskevista yksityiskohtaisista säännöistä, EYVL L 143, 7.6.1991.